IHL ดีด 2% รับกำไรไตรมาส 1 โตสนั่น 9 เท่า ผบห.มั่นใจปี 64 รายได้โต 20%
IHL ดีด 2% รับกำไรไตรมาส 1 โตสนั่น 9 เท่า ผบห.มั่นใจปี 64 รายได้โต 20% ล่าสุดอยู่ที่ 4.46 บาท บวก 0.10 บาท หรือ 2.29% มูลค่าซื้อขาย 20.24 ล้านบาท
IHL ดีด 2% รับกำไรไตรมาส 1 โตสนั่น 9 เท่า ผบห.มั่นใจปี 64 รายได้โต 20% ล่าสุดอยู่ที่ 4.46 บาท บวก 0.10 บาท หรือ 2.29% มูลค่าซื้อขาย 20.24 ล้านบาท
14 พ.ค. 2564

ผู้สื่อข่าวรายงานว่า ราคาหุ้น บริษัท อินเตอร์ไฮด์ จำกัด (มหาชน) หรือ IHL ล่าสุด ณ เวลา 10.32 น. อยู่ที่ 4.46 บาท บวก 0.10 บาท หรือ 2.29% สูงสุดที่ 4.60 บาท ต่ำสุดที่ 4.38 บาท ด้วยมูลค่าซื้อขาย 20.24 ล้านบาท

ทั้งนี้ ราคาหุ้น IHL ปรับตัวขึ้น หลังรายงานผลการดำเนินงานงวดไตรมาส 1/64 มีกำไร 45.47 ล้านบาท เพิ่มขึ้น 958.97%  จากช่วงเดียวกันของปีก่อนที่มีกำไร 4.29 ล้านบาท
โดยนายองอาจ ดำรงสกุลวงษ์ ประธานกรรมการบริหาร IHL เปิดเผยว่า ผลการดำเนินงานของบริษัทฯ งวดไตรมาส 1/64 (สิ้นสุดวันที่ 31 มีนาคม 2564) มีกำไรสุทธิอยู่ที่ 45.47 ล้านบาท เพิ่มขึ้น 958.97%  เทียบช่วงเดียวกันของปีก่อน มีกำไรสุทธิ 4.29 ล้านบาท ส่วนรายได้รวมอยู่ที่ 444.88 ล้านบาท เพิ่มขึ้น 17.33% เทียบช่วงเดียวกันของปีก่อน มีรายได้รวม 379.17 ล้านบาท ถือเป็นสัญญาณการฟื้นตัวที่ชัดเจน หลังจากปี 2563 ผลประกอบการโดยรวมทั้งปีขาดทุนสุทธิ 44.31 ล้านบาท จากยอดขายที่ลดลง
สำหรับสาเหตุที่ทำให้ผลการดำเนินงานเพิ่มขึ้นมาจากการรับรู้รายได้จากธุรกิจผลิตเบาะหนังรถยนต์ ซึ่งเป็นธุรกิจหลัก ที่มีคำสั่งซื้อ (ออเดอร์) เข้ามาอย่างต่อเนื่อง รวมทั้งรายได้อื่นๆ ที่เพิ่มมากขึ้น
 “ผลประกอบการไตรมาสแรกของปี 2564 บริษัทฯ สามารถทำกำไรได้เป็นที่น่าพอใจ เนื่องจากอุตสาหกรรมรถยนต์กลับเข้าสู่ภาวะปกติ ส่งผลให้สามารถเดินเครื่องการผลิตได้เต็มกำลังการผลิต นอกจากนี้ บริษัทฯ มีการปรับกลยุทธ์ในการบริหารงาน สามารถควบคุมต้นทุนการผลิตได้ดี มั่นใจว่าผลการดำเนินงานโดยรวมในปีนี้จะเติบโตได้ที่ 20%” นายองอาจกล่าว
ด้านนายวศิน ดำรงสกุลวงษ์ กรรมการและผู้จัดการทั่วไป IHL กล่าวว่า สำหรับแผนการดำเนินงานที่เหลือของปีนี้ บริษัทฯ ยังคงเดินหน้าขยายทั้งธุรกิจเดิมอย่างธุรกิจผลิตหนังเฟอร์นิเจอร์และธุรกิจฟอกหนังรองเท้า เพื่อรองรับความต้องการของลูกค้าทั้งในประเทศและต่างประเทศ ส่วนธุรกิจผลิตเบาะหนังรถยนต์ มีการเปิดไลน์การผลิตเบาะหนังรถยนต์ โดยเฉพาะแผนกตัดเย็บ ได้เต็มกำลังการผลิต ขณะที่กลุ่มธุรกิจใหม่  อาทิ ธุรกิจผลิตภัณฑ์โปรตีน GROW PLUS เริ่มทยอยรับรู้รายได้ และธุรกิจขนมขบเคี้ยวสุนัข ขณะนี้อยู่ในขั้นตอนขอใบอนุญาตสำหรับการส่งออกจำหน่าย คาดว่าจะเห็นความชัดเจนในเร็วๆนี้
“ธุรกิจขนมขบเคี้ยวสุนัข ซึ่งเป็นธุรกิจใหม่ ที่ทางบริษัทฯ กำลังดำเนินการขอใบอนุญาตในการขายสินค้าสำเร็จรูปที่เป็นของบริษัทฯ เอง พร้อมกับการออกแบบแพคเกจจิ้ง (Packaging) ควบคู่กันไป หากได้รับใบอนุญาต บริษัทฯ ก็พร้อมวางจำหน่ายสินค้า และสามารถรับรู้รายได้ทันที ส่วนธุรกิจผลิตภัณฑ์โปรตีน GROW PLUS ได้รับความสนใจจากผู้บริโภคเพิ่มมากขึ้น” นายวศิน กล่าว